Howard Phillips Lovecraft, anavezet ivez gant an anvioù H. P. Lovecraft pe choazh HPL (ganet e Providence, kêrbenn Rhode Island, dan 20 a viz Eost 1890 - marv e Providence, 15 a viz Meurzh 1937) a zo ur skrivagner amerikan hag ivez unan eus krouerien lennegezh ar spont en XXvet kantved. War-dro 60 danevell a zo bet savet gantañ, ur romant ha barzhonegoù ivez. 80 000 lizher savet gantañ a zo bet adkavet, memes ma soñjer en deus bet skrivet ouzhpenn 100 000 anezho, lod anezho war-dro 70 pajennad (e wreg, Sonia Haft Greene a anzavas he doa distrujet ur valizennad leun a lizheroù goude o disparti). Kement a zielloù a zo bet kollet, en o zouez re savet pa oa yaouank-flamm, ken eo dibosupl gouzout pegen bras eo e oberenn. Savet en deus ivez pennadoù diwar-benn ar filozofiezh hag ar skiantoù, ha skrivet testennoù evit skrivagnerien all. Brudet eo deuet da vezañ ur wech marv.